Tilkynnt var í Ísrael í morgun að bútar úr bókrollu hefðu fundist við fornleifarannsóknir. Rollurnar eru sagðar innihalda tvö þúsund ára Biblíutexta á grísku úr skrifum minni spámannanna tólf.
Fornleifastofnun Ísraels lýsir fornleifafundinum sem þeim merkasta síðan Dauðahafshandritin svokölluðu fundust á fimmta og sjötta áratug síðustu aldar. Þótt textinn sé allur á grísku mun nafn Guðs þó vera ritað með fornri hebreskri leturgerð. Í yfirlýsingu stofnunarinnar segir að þetta sé í fyrsta sinn í um 60 ár að efni af þessu tagi finnist í landinu. Auk handritanna fannst sjóður sjaldgæfrar myntar, sexþúsund ára gömul beinagrind barns og yfir tíuþúsund ára gömul karfa sem þá telst sú elsta í heimi. Fornleifarannsóknirnar sem leiddu þennan fund í ljós hafa staðið yfir um nokkurra ára skeið í klettabelti í Júdeu eyðimörkinni í suðurhluta Ísrael sem teygir sig alla leið inn á Vesturbakkann.